החשד לרצח בתל מונד - גרסת החשודים: במשטרה חוקרים חמישה חשודים, ממעגל המשפחה הקרוב של אופירה חיים ז"ל שגופתה אותרה היום בחצר ביתה בתל מונד. החוקרים זיהו כי ישנן סתירות בגרסאות השונות שמסרו החשודים. אחד מהם נשאל בחקירתו על הבור בו נמצאה הגופה, והוא טען: "חפרתי את הבור לצורך גינון, אין לי שום סכסוך עם אופירה".
בידי המשטרה חמישה מעוכבים, וכולם מוסרים גרסה מפורטת. שלושה מהם נעצרו ויובאו ככל הנראה מחר לדיון בהארכת מעצרם. במשטרה מנסים כעת לפענח מי עמד מאחורי תכנון המעשה, מי ביצע אותו בפועל ומי סייע לטשטש ראיות ולשבש חקירה. במקביל ממתינים לממצאי נתיחת הגופה של חיים, ואולי שם ימצאו דגימות D.N.A.
יקיר, אחיינה של חיים ז"ל, אמר לחדשות Online כי "זה בלתי נתפס לגלות את דודתך האהובה מתה בביתה. זה בלתי נתפס שככה היא סיימה את חייה". הוא הוסיף עוד כי "התפללנו שנמצא אותה ושהיא תחייך אלינו. אין מקום שלא חיפשנו בו. הדבר האחרון שחשבנו עליו זה שנמצא את גופתה פה. אנחנו המומים, זאת הזייה".
האחיין התייחס עוד לחשד לסכסוך שהוביל למעשה. "אנשים מדברים שטויות", הבהיר. "בשלב הזה אין לנו מושג מי המפלצת שמסוגלת לעשות דבר כזה לאופירה".
הבוקר נמצאה גופתה של חיים בת ה-56 סמוך לביתה בתל מונד. שולי ויעל, שכנותיה, סיפרו כי מדובר בשכנה שקטה. "אני בהלם שקרה כזה דבר בשכונה", סיפרה שולי. "אין כאן דברים כאלה, כולם מכירים את כולם. היא הייתה האדם הכי טוב בעולם, אין דברים כאלה". יעל הוסיפה כי "היא גדלה פה, התחתנה פה, הביאה ילדים פה. אנחנו המומים, זו תעלומה".
צו איסור פרסום הוטל על יתר פרטי הפרשה, אך במשטרה ציינו: "מיד עם קבלת התלונה על היעדרה ביצעה המשטרה חיפושים ופתחה בחקירה אודות היעלמותה. אתמול ביצעה משטרת ישראל הערכת מצב שבעקבותיה הגיעו הבוקר שוטרים וצוותי זיהוי פלילי לבצע חיפוש וחפירות סמוך למקום מגוריה".
חיים, גרושה ואם לשלוש בנות, עבדה לאחרונה כמורה מחליפה בבית ספר באזור מגוריה. עד לא מזמן הייתה בבעלותה מסעדת פועלים בעמק חפר. "ברגע שהאחיות שלי אמרו לי שהיא לא עונה הפסקתי את הטיול שלי בהודו והגעתי לארץ כדי לעזור בחיפוש", סיפרה בתה לחדשות Online.
אחותה של אופירה, איילה ג'יבלי הודתה הערב למתנדבים ולכוחות שסייעו בחיפוש אחותה: "אני רוצה להודות לכל האנשים שהשתתפו בחיפוש אחרי אחותי, לכל השכנים והתושבים ובמיוחד ליחידת בראל וליחדת הכלבנים".